和荅詩十首 荅箭鏃
作者：白居易
朝代：唐

paragraphs: 矢人職司憂，爲箭恐不精。
精在利其鏃，錯磨鋒鏑成。
插以青竹簳，羽之赤雁翎。
勿言分寸鐵，爲用乃長兵。
聞有狗盜者，晝伏夜潛行。
摩弓拭箭鏃，夜射不待明。
一盜既流血，百犬同吠聲。
狺狺嘷不已，主人爲之驚。
盜心憎主人，主人不知情。
反責鏃太利，矢人獲罪名。
寄言控弦者，願君少留聽。
何不向西射？西天有狼星。
何不向東射？東海有長鯨。
不然學仁貴，三矢平虜庭。
不然學仲連，一發下燕城。
胡爲射小盜，此用無乃輕。
徒霑一點血，虛汚箭頭腥。